கேள்வி: தமிழ் நடைக் கையேடு - உருவாக்கத்தில் பங்கேற்றோர் என்பது என்ன?
பதில்: இந்திய மொழிகளின் நடுவண் நிறுவனத்தின் மேனாள் இயக்குநரான இ. அண்ணாமலை நெறியாள்கையின்கீழ், அந்நிறுவனத்தின் வ. ஞானசுந்தரம், மொழி அறக்கட்டளையின் பா. ரா. சுப்பிரமணியன் ஆகியோர் இக்கையேட்டினைப் பதிப்பித்து வெளியிட்டனர். இந்திய மொழிகளின் நடுவண் நிறுவனத்தின் சார்பில் வ. ஞானசுந்தரம், க. இராமசாமி ஆகியோரும், தமிழ்ப் பல்கலைக்கழகத்தின் சார்பில் இராம. சுந்தரம், கி. அரங்கன், மு. சுசீலா ஆகியோரும், மொழி அறக்கட்டளையின் சார்பில் எஸ். ராமகிருஷ்ணன் (க்ரியா), பா. ரா. சுப்பிரமணியன், கே. நாராயணன் ஆகியோரும் இக்கையேட்டை உருவாக்கும் பணியில் ஈடுபட்டனர்.
கேள்வி: தமிழ் நடைக் கையேடு - உள்ளடக்கம் குறித்து விரிவாக சொல்லுங்கள்.
பதில்: இக்கையேட்டில் நிறுத்தற்குறிகளைப் பயன்படுத்தும் முறை, சொற்களைச் சேர்த்தும் பிரித்தும் எழுதுவதற்கான அடிப்படைகள் ஆகியவை விவரிக்கப்பட்டுள்ளதோடு, சந்தி விதிகள் பட்டியல் மூலமும், எடுத்துக்காட்டுக்கள் வழியும் விளக்கப்பட்டுள்ளன. பொருள் தெளிவு சிதைவுறா வண்ணம் உரிய சொற்களைப் பொருத்தமான இடங்களில் பயன்படுத்தும் முறை, பிறமொழிச் சொற்களைத் தமிழில் எழுதும்போது கடைப்பிடிக்க வேண்டிய எழுத்துப்பெயர்ப்பு உள்ளிட்ட முறைமைகள், அடிக்குறிப்பு, துணைநூற்பட்டியல் முதலானவற்றை ஆய்வுக்கட்டுரைகளில் எழுதும் முறை போன்றன விளக்கப்பட்டுள்ளன.